​ເຈົ້າ​ໜ້າ​ທີ່ຂັ້ນ​ສູງຂອງຈີນ ຖືກຈຳຄຸກ 19 ປີ ຍ້ອນການສໍ້ລາດບັງຫລວງ
ປະທານ​ປະ​ເທດ​ຈີນ ທ່ານ Xi Jinping ​​ໄດ້​ທຳ​ການ ​ປຸກລະດົມ​ຢ່າງ​ກ້ວາ​ງຂວາງ ຕໍ່​ຕ້ານການ​ສໍ້​ລາດ​ບັງ​ຫຼວງ ທີ່​​ເປັນ​ບັນຫາເຮື້ອ​ຮັງ ​ມາ​ເປັນ​ເວລາ​ດົນ​ນານ ​ໃນ​ຈີນ.
ສື່ທາງການຂອງຈີນລາຍງານວ່າ ສານແຫ່ງໜຶ່ງໄດ້ຕັດສິນລົງໂທດ ເຈົ້າໜ້າທີ່ສາທາລະນະສຸກຄົນໜຶ່ງ ໃນນະຄອນຊຽງໄຮ້ ໃຫ້ຕິດຄຸກ 19 ປີ ໃນຖານຮັບເອົາສິນບົນ ແລະຍັກຍອກເງິນ ອົງການຂ່າວຊິນຫົວ ກ່າວວ່າ ໃນວັນອາທິດວານນີ້ ສານປະຊາຊົນ ຊັ້ນກາງ ໝາຍເລກໜຶ່ງຂອງຊຽງໄຮ້ ໄດ້ຕັດສິນໂທດທ່ານ Huang Fenping ໃນຄວາມຜິດທີ່ຮັບເງິນສິນບົນ ຫຼາຍກວ່າ 481 ພັນ ໂດລ່າ ແລະຍັກຍອກເງິນ ຈຳນວນເກືອບ 225 ພັນໂດລ່າ ທ່ານ Huang ແມ່ນອະດີດຮອງຜູ້ອຳນວຍການ ຂອງຄະນະກຳມາທິການສາທາລະນະສຸກແລະວາງແຜນຄອບຄົວ ຂອງກຳແພງນະຄອນຊຽງໄຮ້ ໃນອີກຄະດີຄວາມນຶ່ງຕ່າງຫາກ ພັກຄອມມິວນິສຈີນ ໄດ້ປົດເຈົ້າໜ້າທີ່ ທີ່ປຶກສາທາງການເມືອງຂັ້ນສູງຄົນໜຶ່ງ ແລະຂັບໄລ່ຜູ້ກ່ຽວອອກຈາກພັກການເມືອງ ຫຼັງຈາກທີ່ໄດ້ມີການສືບ ສວນສອບສວນພາຍໃນ ເລື້ອງການສໍ້ລາດບັງຫລວງ ຄະນະກຳມາທິການກາງສຳຫລັບການກວດກາດ້ານລະບຽບວີໄນ ກ່າວໃນວັນຈັນມື້ນີ້ວ່າ ຕົນພົບວ່າ ທ່ານ Su Rong ໄດ້ຮັບເງິນສິນບົນ ຈຳນວນຫຼວງຫຼາຍ ແລະໃຊ້ອຳນາດ ໄປໃນທາງທີ່ຜິດ ປະທານປະເທດຈີນ ທ່ານ Xi Jinping  ໄດ້ທຳການປຸກລະດົມຢ່າງກ້ວາງຂວາງ ຕໍ່ຕ້ານການສໍ້ລາດບັງຫຼວງ ທີ່ເປັນບັນຫາເຮື້ອຮັງມາເປັນເວລາດົນນານນັ້ນ ແລະເຕືອນວ່າການສໍ້ລາດບັງຫລວງ ເປັນໄພຂົ່ມຂູ່ຕໍ່ ການປົກຄອງຂອງພັກຄອມມິວນິສຈີນ